text: Flere butikker må lukke på grund af omfattende vandskader
  12 oktober 2019 kl. 10.15
  Fredagens kraftige regnvejr har givet store problemer for butikkerne i Vedelsgade i Vejle. Dagen derpå arbejder folk på at pumpe vand ud og få et overblik over skaderne.
  Til dagligt står skoæsker på hylderne hos City Sko i Vejle, men synet i dag er et helt andet. Papæskerne flyder rundt i Bettina Ebbesen Hansens skobutik i Vedelsgade 61.
  Det kraftige regnvejr fredag fik gaden til at ligne noget fra Venedig, og det ærgrer butiksejeren.
  - Det er så sørgeligt og frygteligt. Jeg har aldrig set noget lignende, siger hun.
  Vandet i gaden steg hurtigt, og det fik viceværten til at kontakte butiksejeren og viderebringe knapt så gode nyheder.
  - Jeg blev ringet op klokken 21.30, og derfra gik det hurtigt. Det var vanvittigt – helt bogstaveligt, siger Bettina Ebbesen Hansen.
  Hun er ikke den eneste butiksejer i Vedelsgade, der mærker følgerne af de massive vandmasser. I nummer 107 ligger Fri BikeShop, og der har vandet også givet ekstra arbejde.  
  - Vi har flere mand i gang med at pumpe vand ud og få ryddet op efter det, siger Daniel Andersen.
  
  